Tarybos reglamentas (EB) Nr. 1365/2000
2000 m. birželio 19 d.
iš dalies keičiantis Reglamentą (EEB) Nr. 2759/75 dėl bendro kiaulienos rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Tarybos reglamento (EEB) Nr. 2759/75 [4] 4 straipsnyje yra numatyta bazinė kaina, kurią būtina kasmet nustatyti tam tikru būdu pateikiamai naminei kiaulienai. Remiantis su Darbotvarke 2000 susijusiais bendro rinkų organizavimo reformos principais ir siekiant suteikti gamintojams galimybę rengti ilgesnio laikotarpio gamybos planus, reikėtų nustatyti neribotą laiką taikytiną bazinę kainą, neapribojant ateityje galimų peržiūrėjimų.
(2) Bazinė kaina turi būti tokia, kuri padėtų nusistovėti rinkos kainoms, tačiau neleistų susidaryti Bendrijoje struktūriniam pertekliui.
(3) Bazinė kaina turi būti nustatoma standartinei kokybei, apibūdintai 1984 m. lapkričio 13 d. Tarybos reglamente (EEB) Nr. 3220/84, nustatančiame Bendrijos kiaulių skerdenų klasifikavimo skalę [5].
(4) Reglamento (EEB) Nr. 2759/75 įgyvendinimo priemonės turėtų būti priimtos remiantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką [6],
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2759/75 keičiamas taip:
1) 4 straipsnio 1 dalis pakeičiama taip:
"1. Nuo 2000 m. liepos 1 d. standartinės kokybės naminių kiaulių mėsos skerdenų ir skerdenų pusių (toliau - paskerstos kiaulės) bazinė kaina yra 1509,39 eurų už toną.
Standartinė kokybė apibrėžiama pagal kiaulių skerdenų svorį ir raumeningumą, remiantis Reglamento (EEB) Nr. 3220/84 2 straipsnio 2 ir 3 dalies nuostatomis, yra tokia:
- skerdenos, sveriančios nuo 60 iki mažiau kaip 120 kg - E klasė,
- skerdenos, sveriančios nuo 120 iki 180 kg - R klasė."
2) 4 straipsnio 4 dalis išbraukiama.
3) 23 straipsnis išbraukiamas.
4) 24 straipsnis pakeičiamas taip:
"24 straipsnis
1. Komisijai padeda Kiaulienos vadybos komitetas (toliau - Komitetas).
2. Darant nuorodą į šią dalį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje minimas laikotarpis yra vienas mėnuo.
3. Komitetas patvirtina savo darbo tvarkos taisykles."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2000 m. birželio 19 d.